খুন, লুটপাট, জিম্মি: প্রতিবেদনে বলা হয়, ৩০-৩৫ জনের একটি দল প্রথমে দরবার হল, ডিজি ভবনসহ বিভিন্ন স্থানে হত্যাকাণ্ডের সূচনা করে। এরপর বিভিন্ন স্থানে হত্যাকাণ্ড ছড়িয়ে পড়ে। কর্মকর্তাদের কাকে কোথায় কে খুন করেছে, তার বিস্তারিত কমিটি পায়নি বলে উল্লেখ করা হয়েছে। এর মূল পরিকল্পনাকারীর নামও জানা যায়নি। তবে কর্মকর্তাদের জিম্মি করার বিষয়টি সবাই জানলেও তাঁদের খুন করার বিষয়টি কম সদস্য জানতেন বলে ধারণা করা হয়েছে। জওয়ানেরা পিলখানার ভেতরে ব্যাপক লুটপাট, ভাঙচুর, অগ্নিসংযোগ করেন। তাঁরা কর্মকর্তাদের পরিবারের সদস্যদের জিম্মি করে রাখেন ও নির্যাতন করেন। তাঁরা কর্মকর্তাদের যাকে যেখানে পান, খুন করেন এবং ফোন ও অন্য জিনিসপত্র লুট করেন।